 NA KALUME KAZUNGU INSPEKTA Jenerali wa Polisi Japhet Koome mnamo Ijumaa amezuru Kaunti ya Lamu na kuwahakikishia wananchi usalama kufuatia mashambulio ya hivi majuzi yaliyowaacha watu watano wakifariki na nyumba sita zikiteketezwa. Mnamo usiku wa Jumamosi, Juni 24, 2023, magaidi zaidi ya 60 wanaoshukiwa  kuwa wa kundi la Al-Shabaab na ambao walikuwa wamejihami kwa silaha hatari, ikiwemo bunduki, walivamia vijiji vya Salama na Juhudi majira ya saa moja unusu usiku, ambapo waliwatoa wanaume kwa nyumba zao na kuwafunga miguu na mikono kwa nyuma na kisha kuwauwa kwa kuwachinja. Miongoni mwa waliouawa alikuwa mwanafunzi wa Kidato cha Tatu wa Shule ya Upili ya Bakanja, iliyoko tarafa ya Mpeketoni, Barrack  Hussein,19, ambaye alikuwa amefika nyumbani kwao jioni hiyo kwa likizo fupi ya katikati ya muhula kabla ya kukumbana na mauti yake. Baada ya kutekeleza mauaji na uharibifu wa mali, ikiwemo kuchoma nyumba sita, magaidi waliiba simu, vyombo vya nyumbani, masufuria, vyakula na mifugo ikiwemo mbuzi na kuku kabla ya kutokomea kwenye msitu wa karibu. Akihutubia umma kwenye Shule ya Msingi ya Juhudi, Lamu Magharibi ambapo zaidi ya familia 60 zimepiga kambi kwa kuhofia usalama wao, Bw Koome amesema serikali itasambaza polisi zaidi wa akiba (NPR) kwenye vijiji vyote vinavyoshuhudia utovu wa usalama Lamu ili kuhakikisa maisha ya wakazi na mali inalindwa. Bw Koome amewasihi wananchi kuondoa hofu, akishikilia kuwa serikali inajitahidi kwa hali na mali kumaliza utovu wa usalama Lamu na nchini kwa jumla. Bw Koome pia amechukua fursa kuwaonya maafisa wa polisi wasiowajibika kazini, akisema serikali haitawavumilia bali itachukua hatua, ikiwemo kuwafuta kazi. Amewasihi raia kushirikiana na walinda usalama na kujitahidi kutoa taarifa kwa polisi zitakazosaidia kuwanasa au kuwaangamiza wahalifu. “Nashukuru kufika Lamu leo Ijumaa kuwahakikishia nyinyi wananchi usalama wenu. Nimejulishwa kwamba waliotekeleza uvamizi na mauaji hapa ni watu waliojua eneo hili vyema. Walijua ni kijiji kipi cha kuingia na ni nani wa kushambulia. Ningeomba wananchi wenye taarifa kuwahusu hawa wahalifu mjitokeze. Julisheni polisi wetu ili tuwakabili na kuwaangamiza wahusika,” akasema Bw Koome. Kadhalika amewataka wananchi kutotishwa na yeyote kutaka waondoke mahali wanapoishi, akishikilia kuwa katiba inaruhusu Wakenya kuishi popote. “Jukumu la serikali ni kulinda mwananchi na mali. Hii ndiyo sababu operesheni ya kudhibiti usalama na kuleta amani na maendeleo eneo hili inaendelea. Tutaongeza NPR zaidi vijijini. Polisi na majeshi pia wako macho kuwalinda. Mkae kwa amani mkijiendeleza maishani mkijua fika kuwa  hamuishi hapa kimakosa. Msitishwe,” akasema Bw Koome. Kamishna wa Kaunti ya Lamu Louis Rono ambaye alikuwa ameandamana na Inspekta Jenerali na wakuu wengine wa usalama na viongozi wa eneo hilo aliwaonya wananchi dhidi ya kugawanywa na maaidi kwa misini ya kidini na kikabila. Kulinana na Bw Rono, magaidi kila mara wanapovamia vijiji vya Lamu wamekuwa wakiendeleza harakati za kutia chuki na kuwatenganisha Waislamu na Wakristo. “Wahalifu wanakuja kwa misingi ya kidini au kikabila. Pia wanataka kutumia zogo la ardhi kutugonganisha. Sisi tujue hawa wahalifu ni adui zetu sote. Tusikubali watutenganishe kwa kututia chuki kati yetu kwa misingi yoyote ile. Wanataka kutuona tumetawanyika ili wapate mwanya wa kupenya na kuendeleza ajenda zao mbaya. Tujihadhari,” akasema Bw Rono. Mbunge wa Lamu Magharibi Stanley Muthama amelaani vikali mauaji ya hivi majuzi ya watu watano na nyumba sita kuteketezwa kwenye vijiji vya Juhudi na Salama, akiirai serikali kufanya hima kutafuta suluhu ya kudumu kuhusiana na utovu wa usalama unaoshuhudiwa Lamu kila mara. “Nashukuru kuandamana na Inspekta-Jenerali wa Polisi Japhet Koome kuzuru watu wetu walioathiriwa na mashambulio hivi majuzi vijijini Juhudi na Salama. Ninaamini ziara ya Inspekta Jenerali italeta mwamko mpya kiusalama eneo hili,” akasema Bw Muthama. Wakati wa ziara ya Ijumaa, Inspekta Jenerali pia amekutana na maafisa wa operesheni-shirikishi ya usalama inayoendelezwa Lamu na inayolenga kuleta amani ya kudumu, umoja na utulivu eneo hilo. Maafisa waliokutana na Inspekta Jenerali ni polisi, jeshi (KDF) na wale wa utawala (NGAO). You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  